Kendrick Lamar

Kendrick Lamar Duckworth (s. 17. kesäkuuta 1987 Compton, Kalifornia), taiteilijanimeltään Kendrick Lamar, on yhdysvaltalainen rap-artisti. Hän muodostaa Jay Rockin, Schoolboy Q:n ja Ab-Soulin kanssa Black Hippy -nimisen hip hop -yhtyeen. Lamaria pidetään yhtenä 2010-luvun merkittävimmistä rap-artisteista. 

Lamar on julkaissut viisi studioalbumia ja hänet on palkittu uransa aikana 12 Grammy-palkinnolla. Vuonna 2016 hänelle myönnettiin Comptonin kaupungin avain. Vuonna 2018 hänet palkittiin Pulitzer-palkinnolla albumistaan Damn (2017).

Elämä ja ura

Nuoruus (1987–2003) 
Kendrick Lamar syntyi Comptonissa chicagolaisille vanhemmille. Hän varttui vähävaraisessa perheessä Section 8 -vuokra-asunnossa. Lamar on kertonut olleensa 8-vuotiaana paikalla katsomassa, kun vuonna 1995 Tupac Shakur ja Dr. Dre kuvasivat "California Love" -musiikkivideota Comptonissa. Tämä teki Lamariin suuren vaikutuksen. Lamar opiskeli Centennial High Schoolissa Comptonissa, ja pärjäsi opinnoissaan hyvin. High schoolissa hän aloitti myös räppäämisen. Muut huomasivat Lamarin lahjakkuuden ja kehottivat häntä "pysymään studiossa".

Musiikkiuran alku (2004–2009) 
Lamar julkaisi ensimmäisen mixtapensa Youngest Head Nigga in Charge vuonna 2004 ollessaan 16-vuotias. Hän käytti mixtapella nimeä K-Dot. Mixtape herätti Top Dawg Entertainment -levy-yhtiön kiinnostuksen, ja Lamar sai levytyssopimuksen. Hän esiintyi ensimmäisen kerran lavalla vuonna 2006 comptonilaisen rap-artisti The Gamen lämmittelijänä. Vuonna 2007 Lamar julkaisi Training Day -mixtapen, ja samana vuonna hän julkaisi Jay Rockin kanssa levyn No Sleep Til NYC. Vuonna 2009 Lamar julkaisi levyt C4 ja Kendrick Lamar EP. Samana vuonna hän liittyi myös Black Hippy -kollektiiviin.

Overly Dedicated ja Section.80 (2010–2011) 
Syyskuussa 2010 ilmestyi Lamarin viides mixtape Overly Dedicated. Mixtapen kappale "Ignorance Is Bliss" herätti tuottaja Dr. Dren huomion, ja pian Lamar alkoi työskennellä Dren Detox -albumin parissa.

Vuoden 2011 alkupuolella Lamar oli mukana XXL -lehden Top 10 Freshman Class -listalla. Hänen debyyttialbuminsa Section.80 julkaistiin 2. heinäkuuta 2011. Albumi nousi 113. sijalle Yhdysvaltain Billboard 200 -albumilistalla.

Tie menestykseen (2012–2013) 

Vuonna 2012 Lamar solmi levysopimuksen Dr. Dren Aftermath Entertaiment -yhtiön kanssa. Lamarin toinen studioalbumi Good Kid, m.A.A.d city julkaistiin 22. lokakuuta 2012. Albumi sisältää singlet "The Recipe", "Swimming Pools (Drank)", "Backseat Freestyle", "Poetic Justice", jossa on mukana Drake, ja "Bitch, Don't Kill My Vibe". Good Kid, m.A.A.d city on konseptialbumi, jossa Lamar käsittelee varttumistaan Comptonissa katujengien ympäröimänä. Jengielämän romantoimisen sijaan Lamar halusi käsitellä aihetta syvällisemmin, muun muassa jengikulttuurin takana olevien syiden kautta. Albumi myi ensimmäisellä viikollaan 242 000 kappaletta, ja nousi suoraan Billboard 200 -listan toiselle sijalle. Vuoden 2013 BET Hip Hop Awardsissa Lamar voitti viisi palkintoa.

To Pimp a Butterfly ja Untitled Unmastered (2014–2016) 
Vuonna 2014 Lamar julkaisi seuraavan albuminsa ensimmäisen singlen "i". Vuonna 2015 hän julkaisi albumin To Pimp a Butterfly, jolta julkaistiin myös neljä muuta singleä. Albumia myytiin 324 000 kopiota ensimmäisellä viikolla ja se nousi Billboard 200 -listan ensimmäiseksi. To Pimp a Butterfly yhdistelee rap-musiikkiin jazzia, funkia, soulia ja spoken wordia. Albumissa käsitellään muun muassa rasismia, poliisiväkivaltaa, itsetuntoa ja masennusta.

Helmikuussa 2016 Lamarille myönnettiin Comptonin kaupungin avain. Samana vuonna hän julkaisi untitled unmastered. -kokoelma-albumin. Levyn kappaleet ovat To Pimp a Butterfly -albumin keskeneräiseksi jääneitä demokappaleita.

DAMN. ja Black Panther (2017–) 
 
Huhtikuussa 2017 Lamar julkaisi DAMN. -albumin. Levy sai hyvät arvostelut ja saavutti kaksinkertaisen platinarajan kolme kuukautta julkaisun jälkeen. Albumilla vierailevat muun muassa U2 ja Rihanna. Albumin sanoituksissa Lamar käsittelee paljon uskontoa, ja levyllä on myös viitteitä Black Hebrew Israelites -ideologiaan. Vuonna 2018 albumi palkittiin Pulitzer-palkinnolla.

Lamar toimi Black Panther -elokuvan soundtrack-albumin vastaavana tuottajana yhdessä Top Dawg Entertainmentin perustajan Anthony Tiffithin kanssa. 4. tammikuuta 2018 Lamar julkaisi kappaleen "All The Stars", joka on osa elokuvan ääniraitaa. Kappaleella vierailee SZA. 11. tammikuuta julkaistiin soundtrack-albumiin kuuluva Jay Rockin kappale "King's Dead", jossa Lamar oli mukana. 2. helmikuuta albumilta julkaistiin Lamarin ja The Weekndin yhteiskappale "Pray For Me". Sountrack-albumi julkaistiin 9. helmikuuta 2018.

Yksityiselämä 
Lamar on koripalloilija Nick Youngin ja räppäri Baby Keemin serkku. Vuonna 2015 Lamar meni kihloihin tyttöystävänsä Whitney Alfordin kanssa.

Lamar on kertonut olevansa kristitty, ja vuonna 2013 hän ilmoitti tulleensa kastetuksi.

Diskografia

Studioalbumit
Section.80 (2011)
good kid, m.A.A.d city (2012)
To Pimp a Butterfly (2015)
untitled unmastered. (2016)
DAMN. (2017)
Mr. Morale & the Big Steppers (2022)

EP:t 
Kendrick Lamar EP (2009)

Singlet
 "HiiiPoWeR" (2011)
 "Ronald Reagan Era (His Evil)" (2011)
 "The Recipe" (mukana Dr. Dre) (2012)
 "Swimming Pools (Drank)" (2012)
 "Backseat Freestyle" (2013)
 "Poetic Justice" (mukana Drake) (2013)
 "Bitch, Don't Kill My Vibe" (2013)
 "i" (2014)
 "The Blacker the Berry" (2015)
 "King Kunta" (2015)
 "Alright" (2015)
 "These Walls" (2015)
 "untitled 07 | levitate" (2016)
 "The Heart Part 4" (2017)
 "HUMBLE." (2017)
 "DNA" (2017)
 "LOYALTY" (2017)
 "LOVE." (2017)
 "All The Stars" (2018)
 "Pray For Me" (2018)
 "The Heart Part 5" (2022)

Mixtapet
Youngest Head Nigga in Charge (2003)
Training Day (2005)
No Sleep 'Til NYC (Kendrick Lamar & Jay Rock)</small> (2007)
C4 (2009)
Compton State Of Mind (2009)
Overly Dedicated (2010)

Lähteet

Aiheesta muualla 

 Viralliset sivut

Yhdysvaltalaiset hip hop -artistit
Pulitzer-palkitut
Grammy-palkinnon saajat
Vuonna 1987 syntyneet
Elävät henkilöt
Seulonnan keskeiset artikkelit
Afroamerikkalaiset